ऐसी ही बातें रोज़ होतीं। यह रोज़ घटता। बरस-दर-बरस गुज़रते चले गये थे। अब इक्कीस साल होने को आये थे। इन मुठभेड़ों का सिलसिला विवाह के कुछ माह बाद ही शुरू हो गया था। पति ने अंग्रेज़ी से एमए किया था। उसकी कुछ कविताएं देश के प्रतिष्ठित अंग्रेज़ी अख़बारों- पत्रिकाओं में छपने लगी थीं। थामस हार्डी के उपन्यासों पर शोधकार्य भी शुरू किया था कि शादी हुई गांव की दसवीं पास लड़की से। जो उसे पांव की जंजीर लगने लगी। पति की ऊंचे-ऊंचे आदर्श की बातें पत्नी के पल्ले नहीं पड़ती थीं। समाज को बदलने की बातें करता, दुनिया में व्याप्त भ्रष्टाचार, शोषण, नारी मुक्ति, दलितों की अवस्था जैसे विषयों पर पति बोलता तो पत्नी को नींद आने लगती। पति से रोमांटिक व हल्की-फुल्की बातों की उसे अपेक्षा रहती जो कभी पूरी नहीं हुई। पति हर बात को इस अन्दाज़ में इसने विस्तार से कहने लगता कि पत्नी का दिल घबड़ाने लगता और लगता की मास्टर जी की कक्षाएं फिर शुरू हो गयीं। पती अपनी झल्लाहड़ निकालने के लिए उसे छोटी-छोटी बात पर कड़ी फटकार लगाने लगा। घर से ज्यादातर समय बाहर रहता। कितनी ही लड़कियों के फ़ोन आते।